
TÁTO ZMLUVA (ďalej len „Zmluva“) je uzatvorená nižšie uvedeného dňa medzi:

(1) Dopravný podnik Bratislava, akciová spoločnosť, spoločnosť založená a existujúca podľa práva Slovenskej republiky, so sídlom Olejkárska 1, 814 52 Bratislava, IČO: 00 492 736, zapísaná v Obchodnom registri Mestského súdu Bratislava III, oddiel: Sa, vložka číslo: 607/B, DIČ: 2020298786, IČ DPH: SK2020298786, bankové spojenie: VÚB, a.s., číslo účtu: 48009012/0200, IBAN: SK98 0200 0000 0000 4800 9012, BIC (SWIFT): SUBASKBX, štatutárny orgán: [doplniť] a [doplniť], kontaktná osoba pre technické veci: Ing. Roman Hausleitner, telefón: +421 (0)2 5950 2127, e-mail: hausleitner.roman@dpb.sk , kontaktná osoba pre zmluvné veci: [doplniť], telefón: [doplniť], e-mail: [doplniť] (ďalej len „Objednávateľ”) na jednej strane; a

(2) [doplniť], spoločnosť založená a existujúca podľa práva Slovenskej republiky, so sídlom [doplniť], IČO: [doplniť], zapísaná v Obchodnom registri Okresného súdu [doplniť], oddiel: [doplniť], vložka číslo: [doplniť], DIČ: [doplniť], IČ DPH: [doplniť], bankové spojenie: [doplniť], číslo účtu: [doplniť], IBAN: [doplniť], BIC (SWIFT): [doplniť], štatutárny orgán: [doplniť], kontaktná osoba pre technické veci: [doplniť], telefón: [doplniť], e-mail: [doplniť], kontaktná osoba pre zmluvné veci: [doplniť], telefón: [doplniť], e-mail: [doplniť] (ďalej len „Poskytovateľ”) na druhej strane. 

Vzhľadom k tomu, že:

(A) Objednávateľ má záujem o poskytnutie služby – odborné prehliadky a skúšky elektrickej výzbroje elektrobusov, za účelom čoho realizoval zákazku označenú interným číslom CP 40/2026 v zmysle internej smernice č. ER 97/2017 o obstarávaní v podmienkach DPB, a.s. na predmet zákazky „Revízie a skúšky elektrických zariadení – CP 40/2026 – tri samostatné časti“; 

(B) Poskytovateľ je úspešným uchádzačom realizovanej zákazky označenej interným číslom CP 40/2026 na predmet zákazky „Revízie a skúšky elektrických zariadení – CP 40/2026 – tri samostatné časti – Časť 2 – prehliadky a skúšky elektrickej výzbroje elektrobusov“; a

(C) Zmluvné strany majú záujem upraviť si vzájomné práva a povinnosti súvisiace s poskytovaním služby;

DOHODLO SA NASLEDOVNÉ:

1 DEFINÍCIE A INTERPRETÁCIA ZMLUVNÝCH USTANOVENÍ

1.1 Pokiaľ nebude ďalej uvedené inak, výrazy použité v Zmluve s veľkými začiatočnými písmenami budú mať nasledovný význam: 

(a) Služba znamená vykonávanie periodických odborných prehliadok a odborných skúšok a predpokladaných mimoperiodických (opakovaných) odborných prehliadok a odborných skúšok elektrickej výzbroje elektrobusov, bližšie špecifikovaná  v Prílohe 1 Zmluvy;

(b) Mimoperiodická kontrola znamená opakovaná revízia po oprave nedostatkov zistených pri predchádzajúcej revízii, najmä pri nevyhovujúcom izolačnom stave. Zahŕňa overenie odstránenia nedostatkov a potrebné prehliadky;

(c) Miesto plnenia znamená Dopravný podnik Bratislava, konkrétne Depo Krasňany, 831 54 Bratislava;

(d) Obchodný zákonník  znamená zákon č. 513/1991 Zb. Obchodný zákonník v znení neskorších predpisov;

(e) Občiansky zákonník  znamená zákon č. 40/1964 Zb. Občiansky zákonník v znení neskorších predpisov;

(f) Odplata znamená odplata za poskytovanie Služby podľa článku 4 Zmluvy, pričom jednotkové ceny sú uvedené v Prílohe 1 Zmluvy;

(g) Písomný doklad znamená revíznu správu o vykonanej odbornej prehliadke a odbornej skúške elektrickej výzbroje elektrobusu; Zmluvné strany sa dohodli, že Písomný doklad bude vyhotovený v písomnej a taktiež v elektronickej podobe PDF dokumentu;

(h) Pracovný deň znamená deň, ktorý nie je sobotou, nedeľou ani dňom pracovného pokoja ani dňom pracovného voľna v Slovenskej republike;

(i) Register partnerov verejného sektora znamená informačný systém verejnej správy, ktorý obsahuje údaje o partneroch verejného sektora a ich konečných užívateľoch výhod; pričom jeho správcom a prevádzkovateľom je Ministerstvo spravodlivosti Slovenskej republiky a je prístupný on-line na webovom sídle Ministerstva spravodlivosti Slovenskej republiky na adrese https://rpvs.gov.sk/rpvs;

(j) Zmluvná strana znamená Objednávateľ a/alebo Poskytovateľ; a

(k) ZVO znamená zákon č. 343/2015 Z. z. o verejnom obstarávaní a o zmene a doplnení niektorých predpisov v znení neskorších predpisov.

1.2 Okrem definovaných pojmov uvedených v článku 1 bode 1.1 Zmluvy, ak je ďalej v Zmluve použitý definovaný pojem, v Zmluve bude mať takýto pojem význam, ktorý mu je priradený v príslušnej časti Zmluvy, kde je definovaný.

1.3 V Zmluve, ak z kontextu nevyplýva iný zámer,

(a) každý odkaz na Zmluvnú stranu zahŕňa aj jej právnych nástupcov ako aj postupníkov a nadobúdateľov práv alebo záväzkov, vyplývajúcich zo Zmluvy;

(b) každý odkaz na Zmluvu alebo iný dokument znamená Zmluvu alebo iný dokument v znení jeho dodatkov a iných zmien, vrátane novácií;

(c) prílohy Zmluvy predstavujú jej neoddeliteľné súčasti a správny výklad ustanovení Zmluvy je možný len s prihliadnutím na ich obsah. Nadpisy častí, článkov a príloh slúžia výlučne pre uľahčenie orientácie a pri výklade Zmluvy sa nepoužijú;

(d) každý odkaz na „článok“ alebo „prílohu“ znamená odkaz na príslušný článok alebo prílohu Zmluvy; a

(e) výrazy definované v jednotnom čísle alebo v základnom gramatickom tvare majú v Zmluve rovnaký význam, keď sú použité v množnom čísle a inom gramatickom tvare a naopak.

2 PREDMET ZMLUVY

2.1 Predmetom Zmluvy je záväzok:

(a) Poskytovateľa poskytovať pre Objednávateľa Služby;

(b) Objednávateľa zaplatiť Poskytovateľovi Odplatu za poskytované Služby,

a to za podmienok stanovených Zmluvou.

2.2 Poskytovateľ sa zaväzuje vykonávať pre Objednávateľa Službu podľa potreby Objednávateľa na základe čiastkových písomných objednávok, v ktorých Objednávateľ presne určí rozsah Služby. Takto vystavená objednávka bude podkladom pre fakturáciu podľa článku 4 Zmluvy. Objednávky môže Objednávateľ zaslať poštou alebo elektronickou poštou na emailovú adresu kontaktnej osoby pre technické veci Poskytovateľa uvedenej v záhlaví Zmluvy. Doručením objednávky Poskytovateľovi sa objednávka považuje za potvrdenú Poskytovateľom. Mimoperiodické kontroly sa objednávajú podľa skutočnej potreby po odstránení nedostatkov pri predchádzajúcej revízii.

2.3 Obchodovateľný finančný objem počas účinnosti Zmluvy je v celkovej výške [doplniť] EUR (slovom: [doplniť] eur) bez DPH. Uvedený finančný objem je predpokladaný a Objednávateľ nie je povinný ho vyčerpať. 


3 PODMIENKY POSKYTOVANIA SLUŽBY

3.1 Poskytovateľ je povinný poskytovať Službu riadne a včas, vo vlastnom mene, na vlastnú zodpovednosť a na vlastné nebezpečenstvo, s odbornou starostlivosťou, v súlade s ustanoveniami všeobecne záväzných právnych predpisov, technických noriem, najmä v súlade s vyhláškou č. 508/2009 Z. z., STN 33 1500, a v súlade s ustanoveniami Zmluvy a s objednávkou. Zmluvné strany sa dohodli, že porušenie odbornej starostlivosti Poskytovateľom sa považuje za podstatné porušenie Zmluvy.

3.2 Poskytovateľ je povinný mať na činnosti vykonávané podľa Zmluvy platné osvedčenie pre odborné prehliadky, odborné skúšky, revízie príslušných zariadení a všetci pracovníci Poskytovateľa musia byť na vykonávanú činnosť kvalifikovaní, zdravotne a odborne spôsobilí a preukázateľne zaškolení. Poskytovateľ zodpovedá za to, že osobné či kolektívne správanie sa pracovníkov Poskytovateľa nebude narúšať podmienky prevádzky Objednávateľa a nebude poškodzovať dobrú povesť Objednávateľa.

3.3 Objednávateľ sa zaväzuje Poskytovateľovi umožniť prístup do všetkých priestorov, v ktorých sa nachádzajú elektrobusy, ku ktorým sa poskytuje Služba.

3.4 Objednávateľ sa zaväzuje zabezpečiť v Mieste plnenia pre pracovníkov Poskytovateľa bezpečné pracovné prostredie v súlade s osobitnými predpismi. 

3.5 Objednávateľ je povinný poskytnúť Poskytovateľovi v nevyhnutne potrebnom rozsahu spolupôsobenie spočívajúce najmä v pristavení vozidla a poskytnutí potrebných podkladov, najmä dostupných protokolov o určení vonkajších vplyvov, základné líniové schémy zapojenia, východiskové revízne správy a dostupné vyhlásenia o zhode, certifikáty a protokoly kusových skúšok, ktorých potreba vznikne v priebehu trvania Zmluvy, ak je to v možnostiach Objednávateľa.

3.6 Poskytovateľ nie je oprávnený bez predchádzajúceho písomného súhlasu Objednávateľa poveriť v súvislosti s poskytovaním Služby vykonávaním žiadnych čiastkových činností tretie osoby. Aj v prípade, že Objednávateľ súhlasí s vykonávaním niektorých čiastkových činností súvisiacich s poskytovaním Služby treťou osobou, Poskytovateľ má voči Objednávateľovi rovnakú zodpovednosť, ako keby činnosti vykonával sám.

3.7 Poskytovateľ je povinný poskytovať Službu v súlade so Zákonom o bezpečnosti a ochrane zdravia pri práci a v súlade s ďalšími predpismi o bezpečnosti a ochrane zdravia pri práci. Poskytovateľ je tiež povinný v priestoroch Objednávateľa udržiavať poriadok.

3.8 Poskytovateľ je povinný manipulovať s materiálom, náradím a technickým vybavením tak, aby nedošlo k poškodeniu zariadení, stavebných častí a inventára Objednávateľa.

3.9 Poskytovateľ je povinný poskytovať Službu tak, aby neobmedzil a nerušil prevádzku Objednávateľa. Ak si činnosť Poskytovateľa vzhľadom na jej charakter vyžiada obmedzenie alebo rušenie prevádzky Objednávateľa, Poskytovateľ je povinný o tom vopred informovať kontaktnú osobu pre technické veci Objednávateľa a vyžiadať si jeho súhlas.

3.10 Poskytovateľ je povinný o poskytnutí Služby vyhotoviť Správu o odbornej prehliadke a odbornej skúške elektrického zariadenia – cestného vozidla (revíznu správu) s uvedením výsledku. Poskytovateľ odovzdá originály a jednotlivé prepisy Písomných dokladov a revíznej správy podľa tohto bodu Zmluvy Objednávateľovi. Zmluvné strany sa dohodli, že Písomné doklady a revíznu správu predloží Poskytovateľ Objednávateľovi v písomnej a taktiež v elektronickej forme.

3.11 Poskytovateľ v plnej miere zodpovedá za plnenie povinností pracovníkov Poskytovateľa. Porušením zmluvných povinností zo strany Poskytovateľa podľa článku 5 bod 5.2 Zmluvy sa rozumie aj prípad, ak zmluvné povinnosti poruší ktorýkoľvek z pracovníkov Poskytovateľa a/alebo tretia osoba podľa tohto článku bod 3.6 Zmluvy.

3.12 Pracovníci Poskytovateľa sú povinní správať sa pri poskytovaní Služby kultivovane, nesmú vstupovať do zmluvných objektov pod vplyvom alkoholu a/alebo psychotropných látok, nesmú v žiadnom prípade na pracovisku požívať alkoholické nápoje a v prípade pochybného správania sa sú povinní podrobiť sa dychovej skúške, kontrole vnášaných a odnášaných vecí, prehliadke v zmluvnom objekte, a to kedykoľvek na vyzvanie strážnej služby, resp. na výzvu kontaktnej osoby pre technické veci Objednávateľa. Dychovú skúšku je povinný vykonať tiež Poskytovateľ bezodkladne po nahlásení takejto požiadavky Objednávateľa a výsledok dychovej skúšky zdokladovať. Objednávateľ si vyhradzuje právo vykázať z pracoviska každého pracovníka Poskytovateľa, ktorý nerešpektuje zásady podľa tohto bodu Zmluvy a požiadať Poskytovateľa o nahradenie tohto pracovníka do 24 (dvadsaťštyri) hodín.

3.13 Poskytovateľ sa zaväzuje poskytovať Službu najneskôr do 5 (piatich) Pracovných dní od doručenia objednávky, ak v objednávke nie je uvedený iný termín poskytnutia Služby.

3.14 Poskytovateľ sa bude riadiť zadaním v súlade so Zmluvou, pokynmi Objednávateľa, písomnými dohodami Zmluvných strán, vyjadreniami a rozhodnutiami. Poskytovateľ je povinný počas celej doby poskytovania Služby plniť pokyny Objednávateľa, pričom v prípade potreby je zároveň povinný upozorniť Objednávateľa na nevhodnosť jeho pokynov.

3.15 Zmluvné strany sa zaväzujú, že počas trvania Zmluvy budú navzájom spolupracovať a vyvinú súčinnosť potrebnú k dosiahnutiu účelu Zmluvy.

4 ODPLATA A PLATOBNÉ PODMIENKY

4.1 Odplata je stanovená na základe jednotkových cien podľa Prílohy 1 Zmluvy a je konečná, bez možnosti doúčtovania ďalších nákladov.  Jednotkové ceny za Služby uvedené v Prílohe 1 Zmluvy sú počas účinnosti Zmluvy nemenné smerom nahor. V Odplate sú zahrnuté všetky náklady, ktoré sú spojené s poskytovaním Služby, vrátane nákladov na dopravu Poskytovateľa do/z Miesta plnenia a vyhotovenia Správy o odbornej prehliadke a odbornej skúške elektrického zariadenia – cestného vozidla . Pri DPH sa bude postupovať v zmysle osobitných predpisov.

4.2 Právo Poskytovateľa na zaplatenie Odplaty vzniká riadnym poskytnutím Služby podľa článku 3 Zmluvy. Poskytovateľ vystaví Objednávateľovi faktúru na zaplatenie Odplaty na základe objednávky podľa článku 2 bodu 2.2 Zmluvy a doručí ju Objednávateľovi najneskôr do 5 (piatich) Pracovných dní odo dňa poskytnutia Služby.

4.3 Faktúra musí obsahovať všetky náležitosti účtovného dokladu podľa § 10 zákona č. 431/2002 Z. z. o účtovníctve v znení neskorších predpisov, náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov, evidenčné číslo Zmluvy, pod ktorou je Zmluva evidovaná Objednávateľom a k faktúre bude pripojená príslušná objednávka a príslušný Písomný doklad. V prípade, ak faktúra nebude spĺňať tieto náležitosti, je Objednávateľ oprávnený vrátiť faktúru na dopracovanie, resp. opravu. Taktiež v prípade, ak výška fakturovanej sumy nebude zodpovedať podkladom Objednávateľa, je Objednávateľ oprávnený vrátiť faktúru Poskytovateľovi na prepracovanie. Nová lehota splatnosti začína plynúť okamihom doručenia opravenej faktúry Objednávateľovi.

4.4 Odplata je splatná do 60 (šesťdesiat) dní odo dňa doručenia faktúry Objednávateľovi. Ak deň splatnosti faktúry pripadne na sobotu, nedeľu alebo sviatok, splatnosť takejto sa posúva na najbližší nasledujúci Pracovný deň. Odplata sa považuje za zaplatenú dňom odpísania fakturovanej sumy vo výške Odplaty z účtu Objednávateľa na účet Poskytovateľa uvedený v záhlaví Zmluvy.

5 ZODPOVEDNOSŤ ZA VADY SLUŽBY 

5.1 Poskytovateľ zodpovedá za to, že Služba bude Objednávateľovi poskytovaná podľa podmienok a požiadaviek uvedených v Zmluve a objednávkach Objednávateľa, bez vád, v súlade so všeobecne záväznými predpismi a podľa pokynov Objednávateľa.

5.2 Objednávateľ prípady neplnenia povinností zo strany Poskytovateľa uvedených v Zmluve a/alebo v objednávke zaprotokoluje s presným dátumom, časom, popisom udalostí a menom osoby, ktorá porušenie spôsobila, pričom protokol musí byť podpísaný zástupcami Zmluvných strán.

5.3 Poskytovateľ nezodpovedá za vady, ktoré boli spôsobené použitím podkladov, poskytnutých Objednávateľom a Poskytovateľ ani pri vynaložení odbornej starostlivosti nemohol zistiť ich nevhodnosť, alebo na ňu Objednávateľa upozornil, ale ten na ich použití trval.

5.4 V prípade porušenia platných právnych predpisov súvisiacich s poskytovaním Služby zo strany Poskytovateľa, Poskytovateľ zodpovedá za škodu, ktorá Objednávateľovi týmto porušením vznikla. Objednávateľ má právo na úhradu preukázateľných sankcií, udelených mu zo strany bezpečnostného orgánu v dôsledku porušenia zmluvných povinností zo strany Poskytovateľa.

5.5 V prípade škôd na majetku Objednávateľa, ktoré preukázateľne vznikli činnosťou Poskytovateľa, je Poskytovateľ povinný tieto škody bezodkladne odstrániť na vlastné náklady. 

5.6 Poskytovateľ zodpovedá za škody, ktoré spôsobí Objednávateľovi a/alebo tretej osobe pri poskytovaní Služby.

5.7 Poskytovateľ nezodpovedá za prípadné škody spôsobené nedbanlivosťou zamestnancov Objednávateľa, tretími osobami a vyššou mocou bez porušenia zmluvnej povinnosti. 

5.8 Zodpovednosť za škodu sa ďalej spravuje príslušnými ustanoveniami Obchodného zákonníka.

6 VYHLÁSENIA A ZÁRUKY

6.1 Poskytovateľ vyhlasuje a ubezpečuje Objednávateľa, že ku dňu podpisu Zmluvy Poskytovateľom: 
	
1. osoba konajúca za Poskytovateľa je v plnom rozsahu oprávnená dojednať, uzavrieť a podpísať Zmluvu a vykonávať práva a povinnosti v nej upravené;

1. je spoločnosťou riadne založenou a existujúcou podľa právneho poriadku [doplniť], neexistuje žiaden dôvod neplatnosti spoločnosti, má všetky potrebné právomoci a oprávnenia na poskytnutie Služby, a riadne plní všetky povinnosti, porušenie ktorých by mohlo viesť k jeho zrušeniu; 

(b) je zapísaný v Registri partnerov verejného sektora v prípade, že sa naňho takáto povinnosť vzťahuje; 

1. uzatvorenie alebo plnenie Zmluvy Poskytovateľom nie je ukracujúcim alebo poškodzujúcim alebo zvýhodňujúcim alebo znevýhodňujúcim úkonom vo vzťahu k akémukoľvek svojmu veriteľovi, pričom v tejto súvislosti nie je najmä odporovateľným právnym úkonom; a

1. nevedie sa voči nemu vyšetrovanie alebo zisťovanie zo strany štátnych alebo správnych orgánov, nevedie sa voči nemu resp. voči jeho majetku, súdny spor vrátane exekučného, daňového, konkurzného, rozhodcovského konania alebo akéhokoľvek obdobného konania a neexistujú skutočnosti, ktoré by mohli viesť k začatiu takýchto konaní proti nemu.

6.2 	Poskytovateľ berie na vedomie, že ak by Objednávateľ mal v čase podpisovania Zmluvy vedomosť o tom, že ktorékoľvek z vyhlásení Poskytovateľa uvedené v tomto článku v bode 6.1 Zmluvy je nepravdivé alebo neúplné, Zmluvu by neuzatvoril, nakoľko uvedené vyhlásenia Objednávateľ považuje za skutočnosti, ktoré si vymienil.  

6.3 Pokiaľ sa preukáže, že ktorékoľvek z vyhlásení Poskytovateľa uvedených v tomto článku bode 6.1 Zmluvy nebolo v čase uzatvorenia Zmluvy pravdivým, alebo v čase nasledujúcom po uzatvorení Zmluvy prestalo byť pravdivým v dôsledku konania Poskytovateľa, zaväzuje sa Poskytovateľ nahradiť škodu, ktorá vznikne Objednávateľovi v dôsledku skutočností, ktoré sú obsahom tohto vyhlásenia.

6.4 Objednávateľ vyhlasuje a ubezpečuje Poskytovateľa, že ku dňu podpisu Zmluvy Objednávateľom:

1. má oprávnenie podpísať Zmluvu, vykonávať práva a plniť záväzky vyplývajúce pre neho zo Zmluvy; 

1. osoby konajúce za Objednávateľa sú v plnom rozsahu oprávnené dojednať, uzavrieť a podpísať Zmluvu a vykonávať práva a povinnosti v nej upravené; a

1. je spoločnosťou riadne založenou a existujúcou podľa právneho poriadku Slovenskej republiky, neexistuje žiaden dôvod neplatnosti spoločnosti, má všetky potrebné právomoci a oprávnenia na objednanie Služby, a riadne plní všetky povinnosti, porušenie ktorých by mohlo viesť k jeho zrušeniu.

6.5 Poskytovateľ berie na vedomie, že Objednávateľ má ako obstarávateľ záujem o poskytnutie Služby v súlade so zásadami spoločensky zodpovedného verejného obstarávania zohľadňujúceho dopady najmä v oblasti zamestnanosti, sociálnych a pracovných práv a životného prostredia, na základe čoho sa Poskytovateľ zaväzuje pri poskytnutí Služby najmä:

(a) zaistiť legálne zamestnávanie, rovnoprávne a dôstojné pracovné podmienky a zodpovedajúcu úroveň bezpečnosti pre všetky osoby, ktoré sa budú na poskytovaní Služby podieľať;

(b) pokiaľ je to možné, minimalizovať dopad na životné prostredie, rešpektovať udržateľnosť a možnosť cirkulárnej ekonomiky;

(c) pokiaľ je to možné, implementovať nové alebo zlepšené produkty, služby alebo postupy súvisiace s poskytovaním Služby;

(d) dodržavať rovnosť pracovných podmienok a bezpečnosť práce.

7 SANKCIE

7.1 Objednávateľ je oprávnený uplatňovať si zmluvnú pokutu vo výške 100 EUR (slovom: sto eur) za každý deň omeškania, ak je Poskytovateľ v omeškaní s termínom poskytnutia Služby podľa príslušnej objednávky. 

7.2 Poskytovateľ je oprávnený uplatňovať si úrok z omeškania vo výške 0,022% z nezaplatenej fakturovanej sumy za každý deň omeškania, ak je Objednávateľ v omeškaní s úhradou Odplaty.

7.3 Objednávateľ je oprávnený uplatňovať si zmluvnú pokutu vo výške 200 EUR (slovom: dvesto eur), ak Poskytovateľ neposkytne Službu podľa článku 3 bod 3.1 Zmluvy.

7.4 V prípade, ak Poskytovateľ poruší povinnosti v zmysle Zmluvy, porušenie ktorých zároveň zakladá právo Objednávateľa odstúpiť od Zmluvy, Objednávateľ má právo za porušenie týchto povinností požadovať od Poskytovateľa zmluvnú pokutu vo výške 35 % z obchodovateľného objemu podľa článku 2 bod 2.3 Zmluvy.

7.5 Poskytovateľ sa zaväzuje zaplatiť Objednávateľovi zmluvnú pokutu podľa tohto článku Zmluvy. Zmluvné strany považujú takéto určenie zmluvnej pokuty za primerané a dostatočne určité. Zmluvnú pokutu sa zaväzuje Poskytovateľ uhradiť Objednávateľovi najneskôr do 10 (desiatich) Pracovných dní odo dňa doručenia výzvy Objednávateľa na zaplatenie zmluvnej pokuty Poskytovateľovi. Zaplatením zmluvnej pokuty v zmysle tohto článku Zmluvy nezaniká právo Objednávateľa na náhradu vzniknutej škody.

7.6 Zmluvná strana zodpovedá za škodu, ktorú spôsobí druhej Zmluvnej strane porušením svojej povinnosti zo Zmluvy a je povinná ju nahradiť, okrem prípadov, kedy preukáže, že porušenie povinnosti bolo spôsobené okolnosťami vylučujúcimi zodpovednosť. Pri uplatnení a úhrade škôd a nákladov sa Zmluvné strany budú riadiť ustanoveniami § 373 a nasl. Obchodného zákonníka.

8 KOMUNIKÁCIA ZMLUVNÝCH STRÁN

8.1 Pokiaľ nie je v Zmluve uvedené inak, akákoľvek komunikácia a iné úkony v súvislosti so Zmluvou a jej plnením, musia byť urobené v písomnej forme a doručené na adresy uvedené v záhlaví Zmluvy alebo na iné adresy alebo kontaktné osoby, ktoré si Zmluvné strany navzájom písomne oznámia.
8.2 Zmluvné strany sa dohodli, že akékoľvek oznámenia alebo iná formálna korešpondencia sa budú pre účely Zmluvy považovať za doručené:

(a) v deň doručenia zásielky, ak bola zásielka doručená osobne, poštou alebo kuriérskou službou; alebo

(b) v 5. (piaty) Pracovný deň nasledujúci po dni podania zásielky na pošte, ak bola zásielka poslaná doporučenou poštou alebo v deň doručenia zásielky, podľa toho, čo nastane skôr; alebo

(c) v deň potvrdeného doručenia e-mailu, ak bol tento e-mail doručený do 15.00 hod. v ktorýkoľvek Pracovný deň a v ostatných prípadoch v Pracovný deň nasledujúci po dni doručenia e-mailu, avšak s výnimkou prípadov, v ktorých bude adresátovi e-mailu doručený príslušný e-mail v čase, kedy bude mať tento adresát nastavenú automatickú odpoveď týkajúcu sa jeho neprítomnosti.

8.3 Zmeny identifikačných údajov sú si Zmluvné strany povinné oznámiť do 5 (piatich) Pracovných dní od realizácie týchto zmien.

9 TRVANIE A ZÁNIK ZMLUVY

9.1 Zmluvné strany sa dohodli, že Zmluva sa uzatvára na dobu určitú, a to 

(a) na 24 (dvadsaťštyri) mesiacov odo dňa účinnosti Zmluvy; alebo 

(b) do vyčerpania obchodovateľného objemu podľa článku 2 bodu 2.3 Zmluvy,

	podľa toho, ktorá z vyššie uvedených skutočností nastane skôr.

9.2 Zmluvné strany sa dohodli, že Zmluva môže byť ukončená aj skôr ako je uvedené v tomto článku v bode 9.1 Zmluvy, a to jednostranným odstúpením od Zmluvy, jednostranným vypovedaním Zmluvy alebo písomnou dohodou Zmluvných strán. 

9.3 Zmluvné strany sa dohodli, že odstúpiť od Zmluvy a požadovať od povinnej strany náhradu škody v súlade s platnou právnou úpravou môžu pri podstatnom porušení zmluvného záväzku a v ostatných prípadoch uvedených v Zmluve alebo v Obchodnom zákonníku.

9.4 Za podstatné porušenie Zmluvy Objednávateľ považuje prípady, ak Poskytovateľ:

(a) opakovane nedodrží lehotu poskytnutia Služby v zmysle článku 3 bodov 3.13 Zmluvy; 

(b) neposkytne Službu za cenu uvedené v Zmluve v Prílohe 1 Zmluvy;

(c) poverí poskytovaním Služby také osoby, ktoré nie sú odborne spôsobilé na vykonávanie príslušných prác;

(d) preukázateľne poskytne nekvalitné Služby, ktoré nezodpovedajú účelu Zmluvy;

(e) poskytuje Službu spôsobom, ktorý je v rozpore so Zmluvou alebo s príslušnými zákonmi, a ak Poskytovateľ nezjedná nápravu ani po výzve Objednávateľa, v ktorej Objednávateľ poskytne dodatočnú primeranú lehotu k náprave a/alebo určené opatrenia k náprave; a/alebo

(f) pri poskytovaní Služby nepostupuje s odbornou starostlivosťou, a ak Poskytovateľ nezjedná nápravu ani po výzve Objednávateľa, v ktorej Objednávateľ poskytne dodatočnú primeranú lehotu k náprave a/alebo určené opatrenia k náprave.

9.5 Za podstatné porušenie Zmluvy Poskytovateľ považuje prípad, ak Objednávateľ neposkytne Poskytovateľovi súčinnosť podľa článku 3 bod 3.5 Zmluvy, a ak Objednávateľ nezjedná nápravu ani po výzve Poskytovateľa, v ktorej Poskytovateľ poskytne dodatočnú primeranú lehotu k náprave a/alebo určené opatrenia k náprave, a ak sa niektoré z vyhlásení Objednávateľa podľa článku 6 bodu 6.4 Zmluvy ukáže ako nepravdivé.

9.6 Objednávateľ má taktiež právo odstúpiť od Zmluvy, ak Poskytovateľ v čase uzavretia Zmluvy nebol zapísaný v Registri partnerov verejného sektora, ak bol z tohto registra vymazaný alebo ak mu bol právoplatne uložený zákaz účasti podľa § 182 ods. 3 písm. b) ZVO.

9.7 Výzvy uvedené v tomto článku musia byť písomné a doručené na príslušnú adresu uvedenú v záhlaví Zmluvy.

9.8 Odstúpenie od Zmluvy nadobudne účinnosť dňom doručenia písomného oznámenia Zmluvnej strany o odstúpení od Zmluvy druhej Zmluvnej strane.

9.9 Odstúpením Zmluva zaniká, a teda zanikajú všetky práva a povinnosti Zmluvných strán, ktoré vyplývajú zo Zmluvy. Odstúpenie od Zmluvy sa však nedotýka nároku na zaplatenie zmluvnej pokuty, nároku na náhradu škody vzniknutej porušením Zmluvy, ako aj všetkých ostatných nárokov Zmluvných strán, ktoré vzhľadom na svoju podstatu zánikom Zmluvy nezanikajú.

9.10 Zmluvu môže Objednávateľ vypovedať aj bez udania dôvodu zaslaním písomnej výpovede Poskytovateľovi na adresu jeho sídla uvedenú v záhlaví Zmluvy, pričom výpovedná lehota je 1 (jeden) mesiac a začína plynúť prvým dňom mesiaca nasledujúceho po mesiaci, v ktorom bola výpoveď doručená Poskytovateľovi. Objednávky doručené Poskytovateľovi pred dátumom odoslania výpovede Poskytovateľovi zostávajú platné a budú vysporiadané v zmysle ustanovení Zmluvy. 

9.11 Zmluvné strany sa dohodli, že Zmluva zaniká aj na základe písomnej dohody Zmluvných strán.

10 ZÁVEREČNÉ USTANOVENIA

10.1 Zmluva nadobúda účinnosť dňom nasledujúcim po dni jej zverejnenia podľa § 47a ods. 2 Občianskeho zákonníka.

10.2 Práva a povinnosti Zmluvných strán neupravené v Zmluve sa spravujú príslušnými ustanoveniami Obchodného zákonníka.

10.3 Vzťahy upravené Zmluvou, ako aj vzťahy vznikajúce zo Zmluvy sa spravujú právnym poriadkom Slovenskej republiky.

10.4 Zmluvné strany sa dohodli, že akýkoľvek spor vzniknutý na základe Zmluvy alebo v súvislosti so Zmluvou, vrátane otázok platnosti, účinnosti alebo výkladu Zmluvy bude rozhodnutý príslušným súdom v Slovenskej republike.

10.5 Práva a povinnosti zo Zmluvy prechádzajú na právnych nástupcov Zmluvných strán. Poskytovateľ môže svoje pohľadávky voči Objednávateľovi vyplývajúce zo Zmluvy postúpiť len s predchádzajúcim písomným súhlasom Objednávateľa.

10.6 Zmluvné strany sa dohodli, v rozsahu v akom to právne predpisy pripúšťajú, že vylučujú právo Poskytovateľa započítať bez súhlasu Objednávateľa akúkoľvek svoju pohľadávku voči Objednávateľovi oproti akejkoľvek pohľadávke Objednávateľa voči Poskytovateľovi.
10.7 Zmluvné strany sa dohodli, že Objednávateľ môže kedykoľvek započítať pohľadávku, ktorú má voči Poskytovateľovi proti akejkoľvek pohľadávke (bez ohľadu na to, či je v čase započítania splatná alebo nie), ktorú má Poskytovateľ voči Objednávateľovi. Ak sú započítavané pohľadávky denominované v rôznych menách, Objednávateľ je oprávnený pre účely započítania prepočítať čiastku ktorejkoľvek pohľadávky do meny druhej pohľadávky, pričom použije výmenný kurz stanovený v kurzovom lístku publikovanom Európskou centrálnou bankou.

10.8 Zmluvu možno meniť a dopĺňať ju jedine formou písomných, očíslovaných dodatkov, podpísaných Zmluvnými stranami. 

10.9 Žiadna zo Zmluvných strán nezodpovedá za omeškanie alebo nesplnenie svojej zmluvnej povinnosti, pokiaľ dôjde k nepredvídateľnej udalosti, ktorú povinná Zmluvná strana nemôže ovplyvniť, najmä k živelnej pohrome, vojne, občianskym nepokojom, nedostatku surovín na trhu, sabotáži, štrajku alebo inému prípadu tzv. „vyššej moci“. Povinná Zmluvná strana sa zaväzuje omeškanie alebo nemožnosť plnenia zmluvnej povinnosti druhej Zmluvnej strane bezodkladne oznámiť a vyvinúť maximálne úsilie k odstráneniu takejto udalosti, pokiaľ to bude možné. Po odstránení tejto udalosti sa povinná Zmluvná strana zaväzuje vyvinúť maximálne úsilie k splneniu omeškanej zmluvnej povinnosti.

10.10 V prípade, ak sa niektoré z ustanovení Zmluvy stane neplatným alebo nevymáhateľným, nemá takáto neplatnosť alebo nevymáhateľnosť niektorého z ustanovení Zmluvy vplyv na platnosť a vymáhateľnosť ostatných ustanovení Zmluvy. Zmluvné strany sú v takomto prípade povinné bez zbytočného odkladu uzatvoriť dodatok k Zmluve, ktorý nahradí neplatné alebo nevymáhateľné ustanovenie Zmluvy iným ustanovením, ktoré ho v právnom aj obchodnom zmysle najbližšie nahradzuje tak, aby bola vôľa Zmluvných strán vyjadrená v nahrádzaných ustanoveniach Zmluvy zachovaná.

10.11 Zmluvné strany zhodne prehlasujú, (i) že si Zmluvu riadne prečítali, (ii) v plnom rozsahu porozumeli jej obsahu, ktorý je pre ne dostatočne zrozumiteľný a určitý, (iii) že táto vyjadruje ich slobodnú a vážnu vôľu bez akýchkoľvek omylov a (iv) že táto nebola uzavretá ani v tiesni, ani za nápadne nevýhodných podmienok plynúcich pre ktorúkoľvek Zmluvnú stranu, na znak čoho ju týmto vlastnoručne podpisujú.

10.12 Zmluva je vyhotovená v 3 (troch) rovnopisoch, s tým, že všetky rovnopisy majú platnosť originálu. Objednávateľ dostane 2 (dva) rovnopisy a Poskytovateľ dostane 1 (jeden) rovnopis.


Prílohy:
	
Príloha 1		Špecifikácia Služby a jednotkové ceny


PRÍLOHA 1
ŠPECIFIKÁCIA SLUŽBY A JEDNOTKOVÉ CENY

Predmetom je vykonanie 42 periodických a 6 predpokladaných mimoperiodických odborných prehliadok a odborných skúšok elektrickej výzbroje elektrobusov v depe Krasňany, na základe čiastkových písomných objednávok. Členenie výkonov podľa typu vozidla je uvedené v nasledujúcich tabuľkách.
	Periodické prehliadky a skúšky za 24 mesiacov

	Typ vozidla
	Počet výkonov

	SOR ENS 12
	32

	SOR EBN 8
	4

	Otokar e-Kent C 12
	6

	Spolu
	42



Množstvá sú počty výkonov za celé dvojročné obdobie, nie počty rôznych elektrobusov. Periodické výkony zodpovedajú dvom ročným cyklom pre pôvodných 21 vozidiel (16 SOR ENS 12, 2 SOR EBN 8 a 3 Otokar e-Kent C 12); už sa nenásobia dvoma.

	Mimoperiodické prehliadky a skúšky za 24 mesiacov

	Typ vozidla
	Počet výkonov

	SOR ENS 12
	4

	SOR EBN 8
	1

	Otokar e-Kent C 12
	1

	Spolu
	6



Mimoperiodický výkon je opakovaná revízia po oprave nedostatkov zistených pri predchádzajúcej revízii, najmä pri nevyhovujúcom izolačnom stave. Zahŕňa overenie odstránenia nedostatkov a potrebné prehliadky, merania a skúšky na posúdenie bezpečnosti elektrickej výzbroje podľa príslušných predpisov, noriem a dokumentácie vozidla. Výstupom každého výkonu je revízna správa s výsledkom, aj pri nevyhovujúcom stave. Opravy vozidiel nie sú predmetom zákazky.

Ide o nízkopodlažné cestné elektrobusy s trakčnými batériami. Vozidlá sú vybavené vozidlovým akumulátorom 24 V DC; rozvodné sústavy 2–666 V DC IT, 3 × 425 V AC (0–200 Hz) IT, 3 × 400 V AC 50 Hz IT, 3 × 400/230 V AC 50 Hz TN-S a ovládacie obvody 2–24 V DC IT. Uvedené technické údaje slúžia na prípravu výkonu a uchádzač si pri realizácii overí dokumentáciu konkrétneho typu vozidla.

Prehliadka a skúška sa vykoná podľa platných a na elektrickú výzbroj konkrétneho vozidla aplikovateľných právnych predpisov a technických noriem. Východiskový opis odkazuje na vyhlášku č. 508/2009 Z. z. a STN 33 1500. DPB pri pristavení vozidla poskytne dostupný protokol o určení vonkajších vplyvov, základnú líniovú schému zapojenia, východiskovú revíznu správu a dostupné vyhlásenia o zhode, certifikáty a protokoly kusových skúšok.

Cena za jeden výkon zahŕňa dopravu, prácu technika, merania a skúšky a originál revíznej správy v listinnej forme. Jednotkové ceny pre jednotlivé typy vozidiel a druhy výkonov sa do cenovej tabuľky tejto Prílohy 1 doplnia podľa prijatej ponuky úspešného uchádzača na časť 2 z prílohy č. 2 výzvy CP 40/2026; po uzavretí Zmluvy sú tieto jednotkové ceny záväzné. Plnenie, prevzatie a fakturácia prebiehajú podľa čiastkových objednávok v súlade s výzvou a rámcovou dohodou. Uhradia sa iba objednané a vykonané služby; plné vyčerpanie mimoperiodických výkonov nie je zaručené.







	Periodické odborné prehliadky a skúšky elektrobusov

	Typ elektrobusu
	Predpokladaný počet výkonov za 24 mesiacov
	Cena za 1 výkon bez DPH
	Cena celkom bez DPH

	SOR ENS 12
	32 
	 
	 

	SOR EBN 8
	4 
	 
	 

	Otokar e-Kent C 12
	6 
	 
	 

	Periodické prehliadky a skúšky celkom bez DPH
	 
	 
	 

	

	Mimoperiodické odborné prehliadky a skúšky

	Typ elektrobusu
	Predpokladaný počet výkonov za 24 mesiacov
	Cena za 1 výkon bez DPH
	Cena celkom bez DPH

	SOR ENS 12
	4 
	 
	 

	SOR EBN 8
	1 
	 
	 

	Otokar e-Kent C 12
	1 
	 
	 

	Mimoperiodické prehliadky a skúšky celkom bez DPH
	 
	 
	 

	

	

	Prehliadky a skúšky za 24 mesiacov
	 
 

	Typ elektrobusu
	Cena celkom bez DPH
	
	

	SOR ENS 12
	 
	
	

	SOR EBN 8
	 
	
	

	Otokar e-Kent C 12
	 
	
	

	Časť 2 celkom bez DPH
	 
	
	














PODPISY ZMLUVNÝCH STRÁN



V Bratislave dňa ______________

Dopravný podnik Bratislava, akciová spoločnosť





Meno:		[doplniť]
Funkcia:	[doplniť]




Meno:		[doplniť]
Funkcia:		[doplniť]





V [doplniť] dňa _____________

[doplniť]





Meno:	[doplniť] 
Funkcia:		[doplniť]

